NSRI red lewens in vakansietyd | News24
NSRI red lewens in vakansietyd
PLAASLIKE lede van die Nasionale Seereddingsinstituut het verlede week 'n besige tyd beleef toe hulle by 'n aantal reddingspogings betrokke geraak en 'n paar swemmers uit gevaarlike situasies gered het.
Ander hulp is ook verleen.
Michael van den Bergh, Jeffreysbaai-NSRI stuurman vertel dat hul op Vrydag, 3 Oktober om 11:10 mediese bemanning ontplooi het om 'n 70-jarige man van Cradock by te staan nadat hy asemhalingsprobleme ondervind het. NSRI- en private ambulansdienste het op oproepe ge-reageer.
Ten spyte van al hul pogings om hom te red, is die man egter oorlede. Die familie is daarna deur die personeel bygestaan.
Op dieselfde dag het die lede van die Jeffreysbaai-tak hulle om 14:00 na Paradysstrand gehaas in reaksie op 'n oproep dat 'n 17-jarige jongman in die moeilikheid beland het.
By hul aankoms was die man reeds op die strand ná 'n suksesvolle reddingspoging deur sy pa. Die lede van NSRI het die nodige mediese aandag geskenk en gevind dat hy fisies goed reageer.
Jongmense in sleurstroom
Twee dae later was dit weer sulke tyd toe 'n aantal jongmense uit die see gered is. Zwelie Mafutha, senior lewensredder van die Jeffreysbaai NSRI-eenheid vertel dat hy en ander lewensredders verlede Vrydag om 12:30 pas klaar was met 'n roetine-oefening by Pellsrusstrand. Hulle was nie aan diens nie, maar hul aandag is deur 'n beroering op die strand naby Jeffreysbaai getrek.
Lede van die publiek het na hulle gehardloop en na die deurmekaarspul op die strand gewys. By hulle aankoms het swemmers na drie kinders beduie wat deur 'n sleurstroom ingetrek word. Twee tieners was besig om die kinders te probeer bereik, maar al vyf was toe reeds in die stroom vasgevang.
Die lewensredders het met hulle lewensboeie ingeswem en daarin geslaag om die kinders (tussen 11 en 12 jaar) veilig strand toe te bring. Die tieners (17 en 18 jaar) wat wou help, kon op hul eie die strand bereik.
Onmiddellik hierna is 'n meisie op 'n branderplank ook deur 'n sleurstroom ingetrek. Dieselfde lede is toe weer die see in en het haar na veiligheid gebring.